《履儿北上屡月未决有不忍远离之意口号速之》
明代·区越

南陌千箱卜雨耕，东门五色又瓜生。丈夫重有清时望，世路还从直道行。

数仞宫墙非恶地，两斋弦诵是能声。扁舟五两催行色，莫更前溪尽日横。

作者简介：区越（一四六八—一五五四），字文广，号西屏。新会人。尝从学于白沙陈献章。明孝宗弘治十八年（一五〇五）进士。历官浙江嘉善县令，户部主事、知建宁宁国府、浙江副使、江西左参政。年八十七卒。有《西屏集》行世。明万历《广东通志》卷二四、清乾隆《广州府志》卷三四、清乾隆《新会县志》卷九有传。区越《西屏集》十卷，前五卷为诗，馀者为文。